Ал-Каида
Ал-Ка̀йда (, „основата“) е сунитска ислямистка терористична организация, ръководена от саудитския терорист Осама бин Ладен и неговия заместник египтянина Айман ал Зауахири.

Организацията води началото си от няколко по-малки групировки, създадени по време на съветската операция в Афганистан през 1980-те години, когато са активно подкрепяни и обучавани от ЦРУ и Саудитска Арабия. За това свидетелстват множество доказателства, сред които статия във в. „Гардиън“ на бившия британски външен министър Робин Кук, както и известните снимки от 1980-те години на Збигнев Бжежински (тогава държавен секретар на САЩ) с Осама бин Ладен в Афганистан .

По-големи атаки 
 29 декември, 1992, Аден, Йемен – 3 хотела, често посещавани от чужденци, са взривени, загиват 2 души; смята се, че това е първата операция на групировката.
 26 февруари, 1993, Ню Йорк, САЩ – първи атентат срещу Световния търговски център, загиват 6, ранените са над 1000 души.
 7 август, 1998, Кения и Танзания – взривени са американските посолства в Найроби и Дар-ес-Салаам; убитите са 224, над 4000 души са ранени.
 12 октомври, 2000, Аден, Йемен – терористи взривяват лодка, пълна с експлозиви, в близост до USS Cole, убивайки 19 моряка и ранявайки 37 други.
 11 септември, 2001, Ню Йорк и Вашингтон, САЩ – над 3000 души загиват при най-мащабната операция на организацията (виж Атентати на 11 септември).
 11 април, 2002, Гриба, Тунис – камион-бомба унищожава синагога, 21 загиват, а над 30 са ранени.
 6 октомври, 2002, Аден, Йемен – танкерът „Лимбург“ е атакуван с лодка, пълна с експлозиви; загива българският моряк Атанас Атанасов, а 12 други моряци са ранени.
 12 октомври, 2002, остров Бали, Индонезия – атакувани са дискотека и бар, посещавани от чужденци; 202 души загиват, а над 220 са ранени.
 28 ноември, 2002, Момбаса, Кения – взривен е израелски хотел, при което загиват 13 души, а над 80 са ранени; минути по-късно неизвестни лица изстрелват ракети земя-въздух по самолет на израелските авиолинии, като по чудо те не улучват самолета с 271 пътници на борда.
 12 май, 2003, Рияд, Саудитска Арабия – унищожени са няколко жилищни комплекса, в които живеят чужденци; убитите са 26, а ранените над 160 души.
 16 май, 2003, Казабланка, Мароко – 33 загиват, а над 100 души са ранени след нападения срещу ресторант и кафене, често посещавани от чужденци.
 8 ноември, 2003, Рияд, Саудитска Арабия – отново са атакувани жилищни комплекси, загиват 18, а над 110 души са ранени.
 15 ноември, 2003, Истанбул, Турция – терористи взривяват 2 синагоги, убивайки 27 и ранявайки над 300 души.
 20 ноември, 2003, Истанбул, Турция – взривени са офисите на HSBC и сградата на британското консулство. Загиват 33, включително британският посланик, а над 400 души са ранени.
 11 март, 2004, Мадрид, Испания – терористи взривяват 4 влака, убивайки 192 и ранявайки над 2050 души (виж Бомбени атентати в Мадрид (2004)).
 7 юли, 2005, Лондон, Великобритания – 4 терористи-камикадзе се самовзривяват в 3 станции на метрото и 1 автобус; загиват 52, а ранените са над 700 души (виж Бомбени атентати в Лондон).
 23 юли, 2005, Шарм ел-Шейх, Египет – атакувани са 3 хотела, пълни с чужденци, вследствие на което загиват 88 души, а над 150 души са ранени.
 1 октомври, 2005, остров Бали, Индонезия – отново са атакувани няколко заведения на популярния за туристите остров; загиват 20 души, а над 130 са ранени.
 9 ноември, 2005, Аман, Йордания – взривени са 3 хотела, 60 души загиват, а 115 са ранени; мнозинството от жертвите са мюсюлмани, което довежда до протести срещу атаката.
 2 март, 2006, Карачи, Пакистан – 4 загиват и над 30 души са ранени след атака с кола-бомба срещу сградата на американското посолство.
 11 април и 11 декември 2007, Алжир, Алжир – през април са взривени бомби пред дома на премиера и полицейско управление, загиват 23-ма, ранените са над 160 души. През декември същата година терористи-самоубийци атакуват сградите на ООН и Конституционния съвет на Алжир. При атентата загиват 41 (включително 17 миротворци на ООН), а ранените са над 170 души.
 2 юни 2008, Исламабад, Пакистан – атака с кола бомба срещу посолството на Дания. Загиват 8 души, а над 40 са ранени.

Вижте също 
 Тероризъм

Бележки